b'\n_START_ARTICLE_\nSon\xc4\x8dni ostri\xc5\xbe\n_START_SECTION_\nOpis\n_START_PARAGRAPH_\nSon\xc4\x8dni ostri\xc5\xbe ima zelo visok, bo\xc4\x8dno mo\xc4\x8dno stisnjen trup, pokrit s precej velikimi luskami, ki jih je vzdol\xc5\xbe pobo\xc4\x8dnice od 35-45. Osnovna barva son\xc4\x8dnega ostri\xc5\xbea je \xc5\xbeivo olivno zelena, ki na bokih prehaja v oran\xc5\xbeno. Po celem telesu ima ta vrsta rde\xc4\x8de do oran\xc5\xbene pege, temno pego pa ima ta riba tudi na \xc5\xa1kr\xc5\xbenem poklopcu. Po glavi, na koncu katere so nadstojna usta, se od gobca do konca \xc5\xa1kr\xc5\xbenega poklopca vle\xc4\x8dejo turkizno zelene proge._NEWLINE_Hrbtna plavut je dolga, na za\xc4\x8detnem delu sestavljena iz trdih, v zadnjem delu pa iz mehkih plavutnic. Tudi predrepna plavut je dolga in je, podobno kot hrbtna na prednjem delu sestavljena iz trdih, na zadnjem delu pa iz mehkih plavutnic. Repna plavut je nesimetri\xc4\x8dna, zgornji del pa je nekoliko ve\xc4\x8dji od spodnjega._NEWLINE_Spolno son\xc4\x8dni ostri\xc5\xbe dozori v 2. letu starosti, drsti pa se od za\xc4\x8detka maja do konca julija, izjemoma pa \xc5\xa1e v za\xc4\x8detku avgusta. Pari v pesek izkopljejo gnezdo, v katerega samica odlo\xc5\xbei od 600 do 5000 iker, ki jih samec \xc4\x8duva \xc5\xa1e nekaj tednov po izvalitvi zaroda._NEWLINE_Povpre\xc4\x8dna dol\xc5\xbeina son\xc4\x8dnega ostri\xc5\xbea je med 10 in 15\xc2\xa0cm, izjemoma pa lahko dose\xc5\xbeejo tudi do 30\xc2\xa0cm. Obi\xc4\x8dajno tehtajo manj kot 450 gramov, redkeje pa lahko najdemo tudi ve\xc4\x8dje primerke._NEWLINE_Son\xc4\x8dni ostri\xc5\xbe se prehranjuje s talnimi nevreten\xc4\x8darji, pogosto pa \xc5\xbere tudi ikre in zarod drugih ribjih vrst.\n_START_SECTION_\nRaz\xc5\xa1irjenost\n_START_PARAGRAPH_\nSon\xc4\x8dni ostri\xc5\xbe je avtohton v Severni Ameriki, od koder so ga v Evropo zanesli leta 1887. Danes poseljuje stoje\xc4\x8de in po\xc4\x8dasi teko\xc4\x8de vode zahodne, srednje in vzhodne predele Evrope in Anglije. Najraje ima tople vode z mehkim dnom in bujno vegetacijo. Najbolj mu ugajajo vode s temperaturo med 4 in 22\xc2\xa0\xc2\xb0C. Aktiven je podnevi, no\xc4\x8di pa pre\xc5\xbeivi v globljih delih blizu dna._NEWLINE_V Sloveniji poseljuje \xc5\xa1tevilne ribnike, jezera in mlake, pa tudi re\xc4\x8dne mrtvice Mure, Save, Drave in So\xc4\x8de s pritoki.'